Arriba la 7a edició del RRRR! Festival d'Art i Reciclatge
07 octubre 2022

## Arriba la 7a edició del RRRR! Festival d'Art i Reciclatge07 octubre 2022Última actualització: 07 octubre 2022

![](../gestion/img/88a45144411fccc8c176d05b7e9c5b3f92face40976969d35b49ed10157bfd11.jpg)  
  

El 14 d'octubre arranca la setena edició del RRRR! Festival d’Art i Reciclatge a Gandia, una iniciativa de LaCasaCalba que es planteja com una trobada que vol posar de manifest l’excessiva generació de residus combinant art, diversió, reflexió i experimentació des d’una perspectiva lúdica, crítica i participativa amb la intenció de visibilitzar la problemàtica ambiental actual.

El programa d’enguany s’ha presentat aquest matí en una roda de premsa a l’Ajuntament de Gandia a la qual han assistit **Isabel Cogollos**, gerent del Teatre del Raval de Gandia (espai que acull el festival); **Alícia Izquierdo**, regidora Delegada de l'Àrea de Gestió del Territori, Patrimoni Cultural, Agricultura i Medi Ambient; i **Nahuel González,** regidor de Cultura.

El RRRR! Festival ofereix una variada mostra de manifestacions d'arts en viu i esperona la cultura de proximitat i les tendències artístiques més contemporànies amb la selecció de les companyies. Al rerefons, manté un esperit clarament divulgatiu, educatiu i conscienciador, “amb unes propostes de primer nivell que destaquen l'organització i manteniment d'este festival per part de LaCasaCalba i el Teatre del Raval, amb el qual mantenim una estreta col·laboració”, ha assenyalat el regidor de Cultura, **Nahuel González.**

L’estratègia de les 4R (Reduir, Reutilitzar, Reciclar i Recuperar) continua guanyant espai dins les diferents disciplines artístiques. I en este festival, com en la resta de produccions de l'Associació Cultural, funcionen com a fil conductor de la programació que, un any més, es desenvoluparà al Teatre del Raval de Gandia i els seus voltants, del 14 al 27 d'octubre. Alguns dels espais s'han hagut d'adaptar donat les obres d'ecorehabilitació que estan fent-se a l'edifici.

Esta edició, a més, se centrarà especialment en la promoció i assoliment dels Objectius de Desenvolupament Sostenible, tant en les activitats en obert per a públic familiar com en les sessions reservades dins la Campanya Escolar. “És una combinació perfecta de cultura i conscienciació ambiental, tant de la problemàtica dels residus com de la importància del seu reciclatge. Després de set edicions, esta iniciativa està més que consolidada”, explicava **Alícia Izquierdo.**

El cartell és obra de Baptiste Pons, que ha volgut recrear el thriller cinematogràfic de mitjans del segle XX a partir d'estructures artístiques del mateix teatre. El festival està organitzat per LaCasaCalba en col·laboració amb l’Ajuntament de Gandia i compta amb el suport de la Diputació de València i Turisme, Conselleria d’Educació, Investigació, Cultura i Esport, l’Institut Valencià de Cultura, Turisme Comunitat Valenciana, Mediterranew Musix, Ecoembes i el Teatre del Raval Gandia. Les entrades i abonaments per als espectacles de pagament es poden adquirir a la web [www.rrrrfestival.org](http://www.rrrrfestival.org).

**PROGRAMACIÓ**

**ACTE INAUGURAL, Divendres 14 d'octubre, 19h00**

**Estrena documental 'Sordonora', dirigit per Andreu Signes.**

Treball audiovisual que documenta el procés de creació de 'Pull&Play', un espectacle que la Companyia Sonora va estrenar en l'edició de 2021 del RRRR!, i que es tornarà a representar el dissabte 22. Es tracta d'una experiència 'sordonora', desenvolupada gràcies al treball d'investigació realitzat junt amb l'Associació de Persones Sordes de Gandia i la Safor APESORGA.

  
**Dissabte 15 d'octubre**

**\- Música i teatre, 18h00**

**'A cau d'orella', de Cuneta Produccions**

Peça per a la primera infància. Cuneta és un col·lectiu dedicat a l'experimentació sonora, la creació escènica i la mediació cultural. 'A cau d'orella' és una proposta d’art sonor per a xiquetes, xiquets i les seues famílies, inspirada en la lluna i el paisatge nocturn. El xicotet públic se senta arran de terra i, des d’ací, comparteixen aquest univers utilitzant tota classe d'elements, sons i instruments.

5€ anticipada / 7€ taquilla. Abonament 2 espectacles del dia: 8€ anticipada / 10€ taquilla

[https://www.youtube.com/watch?v=I0-ttBbwUVA&t=664s](https://www.youtube.com/watch?v=I0-ttBbwUVA&t=664s)

  
**\- Música i teatre, 19h00**

**'El so de l'abocador', amb Resonante Basuband**

El so està a tot arreu: llaunes, caixes, fustes, xapes i més objectes quotidians es reuneixen en l'escenari entre les mans dels luthiers salvatges de Ressonant. Amb aquests instruments musicals construïts amb residus i objectes quotidians intenten mostrar que la música és un art que pot estar a l'abast de totes, i al mateix temps generar una consciència sobre la gestió dels residus i els models de consum.

Un concert únic interpretat amb més de 30 instruments diferents posats en escena en una gran varietat de timbres i ritmes. Guitarres construïdes amb caixes de fruites, metal·lòfons realitzats amb tubs de coure, flautes de PVC, una bateria de bidons, tests i paelles, violins i kalimbes que ressonen en llaunes de conserva, un baix elèctric fet a partir d'un llistó de fusta recollit del contenidor... Tot això dona com a resultat cançons de composició pròpia i de caràcter poètic i festiu, amb les quals viatjarem per diferents estils de música: àrab, rumba, blues, ritmes llatins, buleria...

Un espectacle per a totes les edats que sorprendrà, farà ballar, cantar i mostrarà una visió de la música única i original.

5€ anticipada / 7€ taquilla. Abonament 2 espectacles del dia: 8€ anticipada / 10€ taquilla

[https://www.youtube.com/watch?v=ZSWig7xr-9c](https://www.youtube.com/watch?v=ZSWig7xr-9c)

  
**Dissabte 22 d'octubre**

**\- Música i teatre, 18h00**

**'A cau d'orella', de Cuneta Produccions**

Repetició espectacle dia 15.

  
**\- Música i teatre, 19h00**

**'Pull&Play', Companyia Sonora. Tots els públics**.

Es tracta d’una obra interactiva i inclusiva on trobar teatre, música (a través de màquines sonores fetes amb materials reciclats) i projeccions colpidores. Un projecte que va ser seleccionat dins del programa 'Art for Change' de la Fundació LaCaixa entre més de 300 propostes estatals.

Preu: 5€ anticipada / 6€ taquilla. Abonament dos espectacles del dia: 7€ anticipada / 8€ taquilla.

Aquest ha sigut l’espectacle triat per a la campanya escolar del Teatre, donat l’èxit que va rebre el curs passat. De fet, enguany ja s’ha cobert totes les sessions i s'ha hagut d’afegir una data nova per l’alta demanda dels centres escolars (https://anemalraval.org/).

  
**TALLERS CREATIUS**

**Músiques brutes, laboratori d'exploració i creació sonora, amb Cuneta Produccions**

En aquest curs dirigit al professorat Cuneta mostra recursos i dinàmiques d'improvisació i creació sonora per a endinsar-se en el joc amb diferents objectes sonors i instruments. L'objectiu és explorar altres maneres de relacionar-se amb la música i la seua escolta. Cal inscripció (ací). La formació i sensibilització dels docents és una aposta personal de LaCasaCalba, com a peces clau en la recerca i creació de nous públics entre el jovent.

**• Més informació:**  
[www.rrrrfestival.org](http://www.rrrrfestival.org)  
comunicacio@lacasacalba.org

[Documentos adjuntos](../gestion/documentos/9087baf60dc34549c629f7b4cb2f80c7303da6b5bb01d5130334b1de109182e4.jpeg)

[Twittear](https://twitter.com/share)